Na temelju članka 30. Statuta Općine Sokolovac („Službeni glasnik Koprivničko-križevačke županije“ broj 5/13. i 3/18), Općinsko vijeće Općine Sokolovac na 10. sjednici održanoj 23. listopada 2018. donijelo je

**PRAVILNIK**

**o stipendiranju studenata s područja Općine Sokolovac**

**I. OPĆE ODREDBE**

**Članak 1.**

Pravilnikom o stipendiranju studenata s područja Općine Sokolovac (u daljnjem tekstu: Pravilnik) propisuju se uvjeti za dodjelu stipendija studentima s područja Općine Sokolovac (u daljnjem tekstu: Općina), javni natječaj za dodjelu stipendije, kriteriji za izradu liste reda prvenstva, visina stipendije, ugovorne obveze i način isplate stipendije, uvjeti vraćanja i oslobađanja od obveze vraćanja stipendije te ostala pitanja koja se odnose na prava i obveze korisnika studentskih stipendija Općine.

**Članak 2.**

Općina stipendira redovne studente s područja Općine na preddiplomskom, diplomskom i poslijediplomskom studiju koji imaju prebivalište na području Općine.

**II. JAVNI NATJEČAJ**

**Članak 3.**

Općinski načelnik Općine Sokolovac (u daljnjem tekstu: općinski načelnik) donosi Odluku o raspisivanju Javnog natječaja za dodjelu studentskih stipendija za svaku akademsku godinu.

**Članak 4.**

Javni natječaj za dodjelu studentskih stipendija raspisuje općinski načelnik.

Javni natječaj objavljuje se na web stranici Općine tijekom 10. i 11. mjeseca i traje najmanje 15 dana.

Javni natječaj mora sadržavati:

* opće uvjete i kriterije za dodjelu stipendije,
* trajanje natječaja,
* rok za podnošenje prijava za natječaj i naziv tijela kojem se prijave podnose,
* rok u kojem će biti objavljena lista reda prvenstva za dodjelu studentskih stipendija (u daljnjem tekstu: lista reda prvenstva) i odluka o dodjeli studentskih stipendija te mjesto gdje će biti objavljeni,
* popis dokumentacije koja se prilaže uz prijavu na natječaj,
* način postupanja s nepotpunom, nepravovremenom i nejasnom dokumentacijom.

**Članak 5.**

Za sudjelovanje na natječaju potrebno je priložiti sljedeću dokumentaciju:

1. ispunjen i potpisan obrazac prijave na natječaj,
2. potvrdu o upisu na redovni preddiplomski ili diplomski studij s naznakom smjera i studijske grupe iz koje je vidljiva godina studija u koju je student upisan akademske godine u kojoj podnosi prijavu,
3. prijepis ocjena iz prethodne akademske godine, odnosno presliku ocjena svih razreda srednje škole kod upisa u prvu akademsku godinu, presliku svjedodžbe završnog ispita i presliku svjedodžbe o državnoj maturi,
4. presliku obje strane osobne iskaznice studenta,
5. potvrdu Općine o plaćenim svim dospjelim obvezama prema Općini od strane svih članova domaćinstva u kojem student živi,
6. izjavu o članovima zajedničkog domaćinstva,
7. izjavu da student ne prima stipendiju iz drugog izvora.

**Članak 6.**

Na temelju provedenog natječaja povjerenstvo koje se sastoji od tri člana, a koje imenuje općinski načelnik utvrđuje listu reda prvenstva.

Na temelju liste reda prvenstva općinski načelnik donosi Odluku o dodjeli studentskih stipendija u tekućoj akademskoj godini.

Lista reda prvenstva i Odluka iz stavka 2. ovoga članka objavljuju se na web stranici Općine.

**III. KRITERIJI ZA IZRADU LISTE REDA PRVENSTVA**

**Članak 7.**

Lista reda prvenstva utvrđuje se na temelju sljedećih kriterija:

* vrsta studija,
* godina studija,
* uspjeh u prethodnom obrazovanju.

**Članak 8.**

Broj bodova po kriteriju „vrsta studija“ utvrđuje se na sljedeći način:

**VRSTA STUDIJA BROJ BODOVA**

Sveučilišni studij 20

Stručni studij 10

**Članak 9.**

Broj bodova po kriteriju „godina studija“ utvrđuje se na sljedeći način:

**GODINA STUDIJA BROJ BODOVA**

1. godina 10
2. godina 20
3. godina 30
4. godina 40
5. godina 50
6. godina 60

**Članak 10.**

Broj bodova po kriteriju „uspjeh u prethodnom obrazovanju“ za 1. godinu studija utvrđuje se temeljem općeg uspjeha (prosjeka ocjena svih predmeta iz svih razreda srednje škole uključujući i ocjenu iz završnog rada) i to na sljedeći način:

**OPĆI USPJEH BROJ BODOVA**

Dovoljan (2) 10

Dobar (3) 20

Vrlo dobar (4) 30

Odličan (5) 40

Broj bodova po kriteriju „uspjeh u prethodnom obrazovanju“ za studente na višim godinama studija utvrđuje se temeljem uspjeha (prosjek ocjena položenih predmeta prethodne godine studija) u prethodnoj godini obrazovanja i to na sljedeći način:

**PROSJEĆNA OCJENA BROJ BODOVA**

2,00 – 2,49 10

2,50 – 3,00 20

3,01 – 3,49 30

3,50 – 4,00 40

4,01 – 4,49 50

4,50 – 5,00 60

Ukoliko dva ili više studenata ostvare isti broj bodova, prednost ima student koji studira na višoj godini studija.

**Članak 11.**

Osim bodova koji se ostvaruju temeljem kriterija iz članka 8. do članka 11. ovog Pravilnika, kandidatima na natječaju dodjeljuju se dodatni bodovi prema određenom statusu, kako slijedi:

* osoba s invaliditetom – 20 bodova,
* djetetu samohranog roditelja 15 bodova.

Status iz stavka 1. ovoga članka dokazuje se rješenjem nadležnog tijela.

Samohranim roditeljem u smislu ovog Pravilnika smatra se roditelj koji ne živi u bračnoj ili izvanbračnoj zajednici i sam skrbi za svoju djecu.

Status samohranog roditelja dokazuje se izvodom iz matice umrlih (za umrlog roditelja) ili izvodom iz matice rođenih (ime jednog roditelja).

**Članak 12.**

Utvrdi li se tijekom natječajnog postupka ili tijekom korištenja stipendije da su priloženi dokumenti neistiniti, postupak dodjele stipendije ili sklapanja ugovora se prekida.

Ukoliko je ugovor o dodjeli stipendije već sklopljen, Općina će ga jednostrano raskinuti, a korisnik stipendije je dužan primljeni iznos stipendije vratiti odmah uz zakonsku zateznu kamatu.

**Članak 13.**

Pravo na dodjelu stipendije ne može ostvariti student koji u akademskoj godini za koju podnosi zahtjev za dodjelu stipendije nije upisao višu godinu studija niti student koji zbog prelaska na drugi fakultet upisuje istu godinu studija.

**IV. VISINA STIPENDIJE**

**Članak 14.**

Visina stipendije koju dodjeljuje Općina iznosi 500,00 kuna mjesečno.

**V. UGOVORNE OBVEZE**

**Članak 15.**

Nakon odobrenja stipendije korisnik stipendije i Općina zaključuju jednogodišnji ugovor o stipendiranju koji sadrži:

* naziv ugovornih strana,
* naziv studija i obrazovni profil za koji je odobrena stipendija,
* ukupnu visinu odobrene stipendije, dinamiku i način isplate,
* datum početka i završetka isplate stipendije,
* odredbe o međusobnim pravima i obvezama s obzirom na trajanje obrazovanja, prekid i završetak obrazovanja,
* odredbe o zadužnici,
* odredbe o uvjetima vraćanja stipendije,
* odredbe o sankcijama za nepoštivanje ugovora,
* ostala prava i obveze ugovornih strana.

**VI. ISPLATA STIPENDIJE**

**Članak 16.**

Iznos stipendije isplaćuje se na žiro-račun korisnika stipendije do zadnjeg dana u tekućem mjesecu za prethodni mjesec.

**VII. UVJETI ZA VRAĆANJE I OSLOBAĐANJE OD OBVEZE VRAĆANJA STIPENDIJE**

**Članak 17.**

Korisnik stipendije koji završi studij kao redovni student u roku od jedne godine od završetka zadnjeg semestra studija, oslobađa se u potpunosti od obveze vraćanja primljenog iznosa stipendije.

**Članak 18.**

Korisnik stipendije koji završi studij kao redovni student u roku od dvije godine od završetka zadnjeg semestra studija, dužan je vratiti 50% od ukupno primljenog iznosa stipendije uvećanog za kamatu po stopi od 6% godišnje, do povrata ukupnog iznosa.

**Članak 19.**

Korisnik stipendije koji ne završi akademsku godinu za koju je primao stipendiju, ne završi studij, prekine studij, koji završi studij u roku duljem od dvije godine od završetka posljednjeg semestra studija, ili koji završi studij kao izvanredni student dužan je vratiti ukupno primljeni iznos stipendije uvećan za kamatu po stopi od 6% godišnje, do povrata ukupnog iznosa stipendije.

**Članak 20.**

Radi ostvarivanja prava na oslobođenje od obveze vraćanja stipendije Općine, korisnici stipendije dužni su dostaviti sljedeću dokumentaciju:

* pisani zahtjev za djelomično ili potpuno oslobođenje od obveze vraćanja stipendije,
* potvrdu obrazovne ustanove o datumu završetka studija.

**Članak 21.**

Korisnik stipendije koji ima uvjete za oslobođenje od obveze vraćanja stipendije dužan je podnijeti zahtjev za oslobođenje u roku od šezdeset dana od završetka obrazovanja.

Po isteku roka iz stavka 1. ovoga članka i neodazivanja na pismenu obavijest Općine, Općina će protiv korisnika stipendije pokrenuti postupak naplate cijelog iznosa stipendije uvećanog za kamate po stopi od 6% godišnje do povrata ukupnog iznosa.

Zahtjev iz stavka 1. ovoga članka podnosi se općinskom načelniku.

**Članak 22.**

Korisnik stipendije koji je dužan u cijelosti ili djelomično vratiti stipendiju Općine, započinje s otplatom kad se zaposli, a najkasnije u roku od jedne godine od datuma stjecanja diplome ili gubitka statusa redovnog studenta.

**Članak 23.**

Povrat stipendije Općine osigurava se zadužnicom.

U slučaju trajnog gubitka radne sposobnosti korisnika stipendije ili u slučaju njegove smrti, primljeni iznos stipendije se otpisuje o čemu odluku donosi Općinsko vijeće Općine Sokolovac.

**VIII. ZAVRŠNA ODREDBA**

**Članak 24.**

Ovaj Pravilnik stupa na snagu danom donošenja a objavit će se na internetskoj stranici Općine Sokolovac ([www.sokolovac.hr](http://www.sokolovac.hr)).

**OPĆINSKO VIJEĆE**

**OPĆINE SOKOLOVAC**

KLASA: 604-01/18-01/01

URBROJ: 2137/14-18-1

Sokolovac, 23. listopada 2018.

PREDSJEDNIK:

Darko Pehnec, ing.agr.